
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA

DĖL SEIMO NARĖS RASOS JUKNEVIČIENĖS VIEŠŲ PASISAKYMŲ
2013-11-12        Nr. 101-I-12
Vilnius

Seimo Etikos ir procedūrų komisija (toliau – Komisija): Viktoras Fiodorovas, Povilas Gylys, Petras Gražulis, Orinta Leiputė, Andrius Palionis, Valdas Skarbalius, Valentinas Stundys, Leonard Talmont, Dalia Teišerskytė, Darius Ulickas, Povilas Urbšys, Mečislovas Zasčiurinskas, Edvardas Žakaris, gavusi Seimo nario Valdo Vasiliausko prašymą įvertinti Seimo narės Rasos Juknevičienės elgesį Seimo plenarinio posėdžio metu ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punkto nuostata, atliko tyrimą.

Etikos ir procedūrų komisija nustatė:

2013 m. birželio 11 d. Seimo rytinio plenarinio posėdžio metu, Seimo nutarimo „Dėl Seimo laikinosios tyrimo komisijos dėl 2007 m. Nacionalinėje energetikos strategijoje suformuluotų siekių įgyvendinimo rezultatų įvertinimo ir situacijos energetikos sektoriuje išsiaiškinimo" projekto Nr. XIIP-637 (toliau – Nutarimo projektas) pateikimo metu, Seimo narė Rasa Juknevičienė kreipėsi į Seimo narį Valdą Vasiliauską, pristačiusį Nutarimo projektą, klausdama: „Taigi mano klausimas toks, kodėl ryžotės atskleisti arba bent jau sudaryti įspūdį, kaip akivaizdaus Kremliaus tarpininko?“.
2013 m. birželio 11 d. Seimo vakarinio plenarinio posėdžio metu tęsiant Nutarimo projekto svarstymą Seimo narė Rasa Juknevičienė diskusijų metu pareiškė: „Prisipažinsiu, išgirdusi apie V. Vasiliausko iniciatyvą, galvojau siūlyti nedalyvauti tokioje Rusijos specialiosioms tarnyboms (…) pamėtėtoje viešųjų ryšių akcijoje. Tačiau mūsų frakcija apsisprendė dalyvauti tarpininko V. Vasiliausko, kaip tokius veikėjus šiandien įvardijo Lietuvos Respublikos Prezidentė, su Seimo dauguma kuriamame šou.“
Seimo nario Valdo Vasiliausko teigimu, Seimo narės Rasos Juknevičienės išsakyti nurodyti teiginiai buvo pakartoti su laiko pertraukomis du kartus, todėl, jo nuomone, darytina išvada, kad tai buvo apgalvota insinuacija ir jis Seimo narės Rasos Juknevičienės viešai išreikštas mintis vertina kaip įžeidimą bei šmeižtą.

Seimo narė Rasa Juknevičienė 2013 m. birželio 27 d. paaiškinime Komisijai nurodė, kad dalyvaudama diskusijoje dėl Seimo nario valdo Vasiliausko pasiūlymų svarstant Nutarimo projektą pateikė savo nuomonę ir ją pagrindė argumentais, kurie išdėstyti jos kalboje: „Tarpininko V. Vasiliausko pasirinktas kelias įrodo, kad jam nepriimtina nei 2007 m., nei 2012 m. strategijos ir jis tiesiog tokiu suktu būdu bando pasipriešinti jų įgyvendinimui. Todėl esmė čia – ne suformuluoti klausimai, o pasirinktas įrankis – Seimo komisija. Per sukeltą viešumą paskleisti abejones dėl Lietuvos energetinio saugumo politikos. Ir Seimo Ekonomikos komitetas, ir Energetikos komisija turi pareigą analizuoti pateiktus klausimus ir duoti atsakymus. Tą galima daryti ir Nacionalinio saugumo ir gynybos komitete, kuriame jūs dirbate. Energetikos klausimai jau ne kartą jame buvo svarstomi, labai išsamiai svarstomi. Negirdėjau, kad V. Vasiliauskas būtų uždavęs nors vieną iš čia pateiktų klausimų. Kam gi juos užduoti, jeigu posėdžiai uždari ir šou tikrai nepadarysi. Pakanka susipažinti su viešai paskelbtomis VSD ir (…) ataskaitomis, perskaityti tikrai aukšto lygio Estijos saugumo tarnybos analogišką ataskaitą apie Rusijos vykdomą soft power, arba „minkštąją“ galią energetikoje, informacinėje erdvėje, kad ir nieko nesuvokiantys ar apsimetantys tokie pagaliau susivoktų. V. Vasiliausko iniciatyvoms apibūdinti labai tinka citata iš šiandieninio Lietuvos Respublikos Prezidentės pranešimo: „Dedamos didelės pastangos, norint sustabdyti viską, kas gali mus padaryti energetiškai savarankiškesnius. Įtaka daroma tiesiogiai, per oficialius asmenis, per suinteresuotus verslininkus, žiniasklaidos priemones, tarpininkus.“ Taigi kažkada turėjome dujų tarpininkus „Dujotekaną“, dabar turime tarpininką V. Vasiliauską. Ačiū.“
Seimo narės Rasos Juknevičienės teigimu už išsakytą nuomonę iš Seimo tribūnos Seimo nariai iki šiol nebuvo persekiojami, nes tai draudžia įstatymai.

Seimo statuto 22 straipsnio 2 dalyje teigiama, kad „Seimo narys už balsavimus ar kalbas Seime, t. y. Seimo, Seimo komitetų, komisijų ir frakcijų posėdžiuose negali būti persekiojamas, tačiau už asmens įžeidimą ar šmeižtą jis gali būti traukiamas atsakomybėn bendra tvarka, t. y. teismine tvarka.
Civilinė teisė saugo asmenines neturtines teises ir vertybes, tarp jų – asmens garbę ir orumą. Asmuo turi teisę reikalauti teismo tvarka paneigti paskleistus duomenis, žeminančius jo garbę ir orumą bei neatitinkančius tikrovės, taip pat atlyginti tokių duomenų paskleidimu jam padarytą turtinę ir neturtinę žalą.

Asmens garbė ir orumas yra ginami ir Lietuvos Respublikos baudžiamajame kodekse, kuriuo remiantis nukentėjęs asmuo gali iškelti bylą asmeniui, kuris paskleidė apie kitą žmogų tikrovės neatitinkančią informaciją, galinčią paniekinti ar pažeminti tą asmenį arba pakirsti pasitikėjimą juo.

Lietuvos Respublikos valstybės politikų elgesio kodekse įtvirtinti elgesio principai, kuriais politikai turi vadovautis viešajame gyvenime.  pagarbos žmogui ir valstybei principas, įpareigojantis politikus vadovautis Lietuvos Respublikos Konstitucija ir teise, didinti pasitikėjimą valstybe ir jos institucijomis, padorumo principas, įpareigojantis elgtis deramai pagal einamas pareigas, vengti situacijų, kai politiko elgesys kenktų institucijos, kurioje jis eina pareigas, reputacijai ir autoritetui ir pavyzdingumo principas, įpareigojantis politikus deramai elgtis visuomenėje, laikytis visuotinai pripažįstamų dorovės, moralės ir etikos normų (Valstybės politikų elgesio kodekso 4 straipsnio 1 dalies 1, 5 ir 6 punktai).
Etikos ir procedūrų komisija, vadovaudamasi Lietuvos Respublikos valstybės politikų elgesio kodekso 9 straipsnio 1 dalies 3 punktu, nusprendė:

Seimo narė Rasa Juknevičienė pažeidė Lietuvos Respublikos valstybės politikų elgesio kodekso 4 straipsnio 1 dalyje įtvirtintus pagarbos žmogui ir valstybei, padorumo ir pavyzdingumo principus.
Balsavimo rezultatai: už - 10, prieš - 3, susilaikė – 0.

Komisijos pirmininkas                                                                                     Valentinas Stundys

1
Gedimino pr. 53, 2026 Vilnius


Tel. 62 71 97



Faksas 224 698

53 Gedimino Ale., Vilnius



Pone (370-2) 62 71 97


Fa (370-2) 224 698

